Kunstverein Freiburg

De **Kunschtverein Friburg** isch e 1827 z Friburg grindete Kunschtverein, wu si de Ferderung vu de zittgnessische Kunscht widmet. De Verein het sini Uusstellungs- un Gschäftsriim im *Mariebad*, eme ehmolige Schwimmbad in de Friburger Altstadt.

## Gschicht

De 1827 grindet Kunschtverein Friburg ghert zue de eltschte Kunschtverein vu Ditschland. Um 1914 het de Verein 600 Mitglider zellt, bi 85.000 Iiwohner. Uusgänds 19. Johrhundert un in de erschte Helfti vum 20. Johrhundert het si de Verein vor allem mit de Klassische Moderni bscheftigt. Vum 2. September bis 4. Oktower 1916 het in de Kunschthalle an de Friedrichstroß d Schau "Adolf Hölzel und sein Kreis" stattgfunde. Newe Bilder vum Hölzel het me Arwete vum Oskar Schlemmer, em Willi Baumeister, em Johannes Itten, de Ida Kerkovius un andere kenne sehne. As Wanderuusstellung denkt, sin d Werch weg em Krieg nu no z Frankfurt am Main z sehne gsii. Hite zeigt de Verein im Johr uugfehr fimf bis acht greßeri Uusstellunge mit zittgnessische Kunscht, organisiert Vorträg un anderi Bildungsaagebot un duet Kunschtreise veraastalte.

Im Johr 2008 het de Kunschtverein guet 500 Mitglider un e Johresbudget vu knapp 180.000 Euro ghet. Direkter vum Kunschtverein isch vu 1990 bis 2000 de Stephan Berg gsii, deno d Dorothea Strauss, wu 2005 vu de Felicity Lunn abglest wore isch. Vu 2008 bis 2016 het d Caroline Käding de Kunschtverein gleitet. 2016 isch de Heinrich Dietz ire Noofolger as Direkter wore, wu vorher as Kurator an de Kestnergsellschaft un am Museum Kurhaus Kleve gschafft het.

### Kunschthalle
Langi Johr het de Kunschtverein verschiden Unterkimft residiert, unter anderem im Großherzoglige Palais, im alte Schuelgebei St. Ursula, in de ehmolige Hauptwach am Minschterblatz un no Karlsblatz. In de Zitt vum Erschte Weltkrieg isch Friburg ständig bombardiert wore, vil Gebei sin in Lazarett umgwandlet wore, so au 1915 de 1896 provisorisch noodräglig us Holz baute Oberliechtsaal vum Kunschtverein am Karlsblatz. Wege dem isch unter em langjährige Vorsitzer August Gruber de Bau vun ere Kunschthalle firschidriwe wore. Drei Stifter – de Fabrikant Adolf Mez, de Wiihändler, Guetsbsitzer un Riichsdagsabgordnete Josef Hebting un de Zahndokter Karl Günther – hän Vermege in Stiftunge zuegunschte vun eme Neibau iibrocht ghet, wu in dde Zwischezitt uf 100.000 Mark aagwachse gsii isch. Zerscht het newe de AOK am Fahnebergblatz sotte baut were, no isch s awer uf d Friedrichstroß (hite Friedrichring) as Baugrundstuck nusglofe. S het awer au kritischi Stimme gewe, wu unter anderem kritisiert hän, ass alti Baim hän solle gfällt were. As Siger us eme Wettbewerb isch de Entwurf vum Friburger Architekt Rudolf Schmid firigange. 95.000 Mark sin as Bausumme fixiert wore, fir nootregligi Winsch wie Unterkellerung sin speter nomol 5.000 Mark dezuekumme. In de Zitt vum Krieg isch baut wore un am 15. Dezember 1915 isch de Kuppelbau an de Stell ufgmacht wore, wu bis 2016 s Sigesdenkmol gstande isch. Am 27. November 1944 isch er gschlisse wore. Vu 1948 bis 1953 het s Jugendhilfswerch s provisorisch hergrichtet Erdgschoss brucht, voreb d Kunschthalle abgrisse wore isch.

### Mariebad
1997 isch de Verein ins *Mariebad* in de Dreisamstroß zoge. Hauptuusstellungsruum isch di ehmolig Groß Schwimmhalle mit ihre Galeri, wu mit ere Flechi vu 400 m² bi re Deckehechi vu niin Meter un Beliechtung dur e großflächig Oberliecht Ruum fir großi Inschtallatione bietet. S urspringlig *Mariebad* isch e Jugedstilgebei noch eme Entwurf vum Friburger Architekt Joseph Ruh, un wird hite vum Friburger Kinder- un Jugedtheater as Spielstätt brucht. Di Groß Halle isch 1938 as Aabau uf em Nochbergrundstuck errichtet wore un isch hite d Herberg fir dr Kunschtverein.

## Uusgstellti Kinschtler*ne (Uuswahl)

## Literatur
* Dirk Görtler: *181 Jahre Kunstverein Freiburg (1827-2008)*. Kunstverein Freiburg, Freiburg im Breisgau 2008.
* *25 Jahre Kunstverein Freiburg im Breisgau : vom Kriegsende 1945 bis zur 850-Jahrfeier der Stadt Freiburg 1970*. Kunstverein Freiburg, Freiburg im Breisgau 1970.

## Weblink

* Offizielli Website vum Kunschtverein Friburg
* 

## Fueßnote